Poznati karlovački kriminalac Zdenko Mrzljak Mrzli uskoro će napustiti kaznionicu u Lepoglavi gdje je zbog brojnih kaznenih djela odležao deset godina, a na slobodu će ga Republika Hrvatska ispratiti s lijepom “otpremninom”.

Temeljem dvije tužbe protiv države, koje su obje nepravomoćno presuđene u njegovu korist, s kamatama može računati na stotinjak tisuća kuna te na troškove postupka. U oba slučaja napali su ga i ozlijedili cimeri iz ćelija, a u sudskim postupcima za to je utvrđena i odgovornost sustava.

Cimer Antun Ć. ga je u prosincu 2009. godine zalio kipućom vodom, a zatim je sjeo na njega te ga izudarao po glavi i tijelu. Pritom je Mrzljak zadobio opekline drugog stupnja glave i vrata te kontuzije glave.

Tražio puno više

Njegov odštetni zahtjev cimeru i državi, od kojih iznos potražuje solidarno, postavljen je vrlo visoko, na 251.000 kuna, no sud ga je bitno smanjio i u konačnici mu presudio 31.500 kuna. Prvi napad, međutim, bio je puno brutalniji, a dogodio se u svibnju 2006. U sobi broj 13 na 1.B odjelu lepoglavske kaznionice cimer Ivica Š. pretukao ga je stolicom po desnoj ruci, desnoj nozi i glavi te mu zadao frakturu srednjeg dijela desne natkoljenične kosti u dužini od osam centimetara.Tužbom je potraživao iznos od 160.000 kuna, no presuđena mu je odšteta od 56.500 kuna koju mu također solidarno moraju isplatiti cimer i Republika Hrvatska. No, nijedan od cimera nije želio sudjelovati niti se braniti u tim sudskim postupcima pa je to u njihovo ime odradila Republika Hrvatska, odnosno Državno odvjetništvo. U kaznenom postupku za ovaj napad Ivica Š. osuđen je na sedam mjeseci zatvora, a tada se branio kako ga je Mrzljak intenzivno provocirao, no sud je zaključio da “tužitelj nije napao optuženika, niti ga je psihički zlostavljao i teško vrijeđao”. Koliko je napad bio brutalan, govori i mišljenje vještaka dr. Roberta Grudića koji je ustvrdio da je kod Mrzljaka došlo do skraćenja noge za jedan centimetar jer se radilo o lomu iste kosti koja mu je propucana prije deset godina u obračunu s policajcima.

Bukvica Ministarstvu

Tužiteljstvo je, braneći RH, konstatiralo da su službenici zatvorskog odjela osiguranja pravodobno reagirali i spriječili daljnji sukob, no sud smatra da su time eventualno samo smanjili štetu, ali nikako nisu spriječili njezin nastanak. Zanimljivo je da je sutkinja Sylviane Kraljević očitala bukvicu i Ministarstvu čija je i sama zaposlenica.

- Konstantan porast broja zatvorenika u postojećim kapacitetima otvara brojna sigurnosna pitanja pa bi bilo logično očekivati da će porast zatvorenika pratiti i porast zaposlenika, ali podaci potvrđuju da porast broja zatvorenika nije praćen porastom broja zaposlenika Pravosudne policije - rekla je sutkinja. Zaključila je kako se prenapučenost zatvorskih kapaciteta u stručnoj literaturi promatra kao tzv. dinamički čimbenik za porast nasilja u penalnim ustanovama, prema kojem se uz povećanje broja zatvorenika povezuje porast nasilja.